Både den 29-årige og den 46-årige ville gerne have ordet efter at forsvarerne havde afsluttet deres procedurer. Den 29-årige gav liv til argumenterne fra politiet, der mener at den 39-årige er bagmand. Den 39-åriges forsvarer havde argumenteret for, at flere af de medtiltalte under sagen havde antydet, at der skulle være en anden bagmand, og at hendes klient derfor er fejlplaceret på anklagebænken. Den 39-årige ønsker ikke selv at udtale sig i sagen. Den 29-årige gav sine betragtninger om tiden i varetægtsfængsel. Her fortalte han om, hvordan han mente, politiet havde grebet det hele an. Han forklarede, at han havde talt med politiet og tilbudt at fortælle, hvem den egentlig bagmand var. Han fik at vide, at hvis han ville fortælle det, skulle det være i vidneskranken i retten. Men det ville han ikke. Han ville ikke fremstå som en stikker, siger han. Det skubber til påstanden om, at den 39-årige ikke er skyldig. Den 29-årige sluttede sit indlæg af med at sige undskyld til sin gode ven, den 46-årige tiltalte, som politiet mener, har stået for etablering af telefonnetværk og optankning af taletid. Han nægter sig skyldig og siger, at han aldrig har haft nogen idé om, hvad der er foregået. Noget berørt lød det fra den 29-årige: - Til sidst vil jeg gerne sige undskyld til L. (medtiltalte, red.) og hans familie, fordi jeg har fået draget dem ind i det her. Der falder dom i sagen den 28. februar.

Opsummering:
De tiltalte i Aalbæk-sagen tog som de sidste ordet i retten fredag.